## 

**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΚΕΦΑΛΛΗΝΙΑΣ         Αργοστόλι, 6/11/2024**

**ΔΗΜΟΣ ΑΡΓΟΣΤΟΛΙΟΥ**

**Ένα επιπλέον διακριτό ρεύμα ανακύκλωσης γυάλινων συσκευασιών δημιουργείται στην Κεφαλονιά**

Η προσπάθεια του Δήμου Αργοστολίου, στον τομέα της Ανακύκλωσης είναι διαρκής και συνεχίζεται με βασικό στόχο την ενίσχυση της περιβαλλοντικής συνείδησης των δημοτών του.

Πλέον, ο Δήμος Αργοστολίου, με χαρά ανακοινώνει πως γίνεται επέκταση του δικτύου Ανακύκλωσης στο νησί μας, καθώς δημιουργείται ένα επιπλέον διακριτό ρεύμα ανακύκλωσης γυάλινων συσκευασιών, προσθέτοντας σε δημόσιους χώρους τους μπλε κώδωνες.

Ως εκ τούτου, ο Δήμος Αργοστολίου, σε συνεργασία με την ΕΔΑΚΙ, προχωρά άμεσα στην τοποθέτηση των ειδικών κάδων σε σχήμα κώδωνα, οι οποίοι θα δέχονται την συγκεκριμένη κατηγορία ανακυκλώσιμου υλικού.

Για τον λόγο αυτό, ο Δήμος Αργοστολίου, παρέλαβε την Τρίτη 5 Νοεμβρίου 2024, από την Αθήνα, ένα ειδικό γερανοφόρο όχημα, το οποίο θα αναλάβει το έργο της αποκομιδής.

Το ειδικό γερανοφόρο όχημα, θα σηκώνει τον κώδωνα, θα τον αδειάζει και εν συνεχεία θα τον επανατοποθετεί στο ίδιο σημείο.

Τα υλικά θα μεταφέρονται στο Χώρο Μεταφόρτωσης Ανακυκλώσιμων Υλικών στην Παλλοστή και από εκεί στο Κέντρο Διαλογής του Αγρινίου.

Το ειδικό γερανοφόρο όχημα παραχωρήθηκε στον Δήμο από την Ελληνική Εταιρία Αξιοποίησης Ανακύκλωσης (ΕΕΑΑ) και θα εξυπηρετεί το Διαδημοτικό δίκτυο, ενώ το επόμενο διάστημα θα ξεκινήσει καμπάνια ενημέρωσης, σχετικά με την ορθή εφαρμογή του εγχειρήματος.

Ο Δήμος Αργοστολίου, συνεχίζει με συνέπεια και σταθερά βήματα την προσπάθειά του στον τομέα της Ανακύκλωσης, ενισχύοντας κατ’ αυτό τον τρόπο και την περιβαλλοντική συνείδηση των δημοτών.

**Ο αντιδήμαρχος**

**Σπύρος Σαμούρης**